Pohjois-Korea kohtasi Redditin. Tämä erikoislaatuinen hetki koettiin torstaina, kun Pohjois-Koreasta paennut entinen poliittinen vanki asettui vastaamaan vekkulin verkkopalvelun perinteiseen kysymys-vastaus -hetkeen.

Kang Chol-hwan kertoi saatteessaan joutuneensa perheineen kymmeneksi vuodeksi vankileirille, koska hänen isoisäänsä epäiltiin Kimin hallitsijasuvun vastaisesta maanpetoksesta. Säännöllisiä julkisia teloituksia vuosien ajan katsellut Kang Chol-hwan johtaa nykyisin järjestöä, joka pyrkii edistämään tiedonvälitystä Pohjois-Koreassa.

Hän vastasi muun muassa peruskysymykseen: tietävätkö ihmiset? Siis ymmärtääkö keskiverto pohjoiskorealainen, kuinka huonot heidän elinolonsa ja ihmisoikeutensa ovat muuhun maailmaan verrattuna, kysyi eräs Redditin käyttäjä.

– Keskiverto pohjoiskorealainen tietää, että Pohjois-Korean tilanne ei ole hyvä. Japanin kolonialismin ja Korean sodan aikaan verrattuna asiat ovat nyt huonommin. Esimerkiksi Japanin vallan alla pohjoiskorealaiset söivät männyn pettua, mutta nyt ei ole edes sitä syötäväksi, Chol-hwan vastaa.

Ei ihme, että paettuaan Pohjois-Koreasta ”joen toiselle puolelle” Kang Chol-hwan ihmetteli eniten yhtä asiaa: ruokaa oli illallispöydässä valtavasti!

Pohjois-Korean tavallinen kansa kärsii vakavasta nälänhädästä. Maa saa kansainvälistä apua, mutta...

– Ihmisten täytyy ymmärtää, että kaikki Pohjois-Koreaan lähetetty apu hyödyttää vain vallanpitäjiä eikä koskaan päädy kansalle, Kang Chol-hwan kertoo.

Hänen mukaansa turismi Pohjois-Koreaan on silti suotavaa; turistien hän toivoo pyrkivän vastustamaan Pohjois-Korean hallinnon rajoituksia ja kieltoja.

Kang Chol-hwan uskoo Pohjois-Korean diktatuurisen ja eristäytyneen hallinnon ajautuvan kohti vääjäämätöntä romahdusta. Tähän tarvittaisiin hänen mukaansa kuitenkin naapurimaiden kuten Kiinan ja Etelä-Korean määrätietoisia toimia.